謁柱山會禪師
作者：劉禹錫
朝代：唐

paragraphs: 我本山東人，平生多感慨。
弱冠遊咸京，上書金馬外。
結交當世賢，馳聲溢四塞。
勉修貴及早，狃捷不知退。
錙銖揚芬馨，尋尺招瑕纇。
淹留郢南都，摧頹羽翰碎。
安能咎往事，且欲去沈痗。
吾師得真如，寄在人寰內。
哀我墮名網，有如翾飛輩。
瞳瞳揭智燭，照使出昏昧。
靜見玄關啓，歆然初心會。
夙尚一何微，今得信可大。
覺路明證入，便門通懺悔。
悟理言自忘，處屯道猶泰。
色身豈吾寶，慧性非形礙。
思此靈山期，未卜何年載。